แบงก์ขนาดกลางทยอยลดดอกเบี้ยเงินกู้
ธนาคารขนาดกลางทยอยลดดอกเบี้ยเงินกู้ลง เฉลี่ย 0.1% หลังธนาคารใหญ่เริ่มนำร่องลดดอกเบี้ยสัปดาห์ที่แล้ว
25 พ.ค. 2558

ธนาคารขนาดกลางทยอยลดดอกเบี้ยเงินกู้ลง เฉลี่ย 0.1% หลังธนาคารใหญ่เริ่มนำร่องลดดอกเบี้ยสัปดาห์ที่แล้ว
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต กล่าวว่า ธนาคารได้ประกาศปรับลดอัตราดอกเบี้ยเงินกู้ทุกประเภทเพื่อลดภาระต้นทุนการเงินให้กับลูกค้าในภาวะเศรษฐกิจของประเทศทรงตัว โดยคาดว่านอกจากจะช่วยลูกค้าของธนาคารแล้วยังน่าจะส่งผลกระตุ้นเศรษฐกิจของชาติให้ฟื้นตัวเร็วขึ้น สอดคล้องกับนโยบายของคณะกรรมการนโยบายการเงิน (กนง.) ที่มีมติปรับลดอัตราดอกเบี้ยนโยบายลงเมื่อสัปดาห์ที่ผ่านมา 
โดยธนาคารธนชาต ปรับลดอัตราดอกเบี้ยเงินกู้ เฉลี่ย 0.1% ส่งผลให้อัตราดอกเบี้ยใหม่ มีดังนี้ ดอกเบี้ย MLR อยู่ที่ 6.90% จากเดิม 7.00% MOR ลดลง อยู่ที่ 7.675% จากเดิม 7.775% และ MRR อยู่ที่ 8.25% จากเดิม 8.35% ทั้งนี้ มีผลตั้งแต่วันที่ 25 พฤษภาคม 2558 เป็นต้นไป
ขณะที่ ธนาคารซีไอเอ็มบี ไทย ประกาศลดอัตราดอกเบี้ยเงินกู้ทุกประเภทลง 0.1-0.13% โดยมีผลตั้งแต่ 23 พ.ค. โดยอัตราดอกเบี้ยลูกค้ารายใหญ่ชั้นดีประเภทเงินกู้แบบมีระยะเวลา ( MLR) ปรับลดลงจาก 7.25% เป็น 7.15% อัตราดอกเบี้ยลูกค้ารายใหญ่ชั้นดีประเภทเงินเบิกเกินบัญชี (MOR) ปรับลดจาก 7.625% เป็น 7.5% และอัตราดอกเบี้ยลูกค้ารายย่อยชั้นดี (MRR)ลดจาก 8.0% เป็น 7.9%